Reitu, 29. julī, Āraišu arheologiskajā parkā byus grupu “Auļi” i “Tautumeitas” kūpeiguo projekta – albuma “Lai māsiņa rotājās” – atkluošonys svātki, breivdobys dižkoncerts. Albumā vysu dzīšmu vydā skaņ ari latgaliski īdzīduotys dzīsmis.
Ni “Auļi”, ni ari “Tautumeitas” Latvejis muzykys laukā poši par sevi niu komentarus naprosa, bet obejis spieceiguos muzykaluos apvīneibys niu byus dzierdamys ari vīnā kūpeigā albumā, kurymā vydā ir 13 dzīšmu. Albumā teik izspālāts i izdzīduots cylvāka dzeivē svareigais preceibu i kuozu pūsmys. “Auļu” kuliņu i bungu styprais skaniejums puorstuov veiriškū spāku, bet “Tautumeitas” ar izteikti maiguoku skaniejumu, nu vys tik spāka pylnū daudzbaļseigū dzīduošonu, puorstuov sīviškū. Taipat kai dzeivē jaunam puoram piec kuozu ir juoīsavuica sadzeivuot, kab vīns napuormuoktu ūtra, tai i muzykā “Auļi” i “Tautumeitas” vaicoj saskanis, vīnam ūtru papyldynojūt. Grupu sadarbeiba suocēs 2016. goda decembrī, kod tuos iz vīnys skotivis sasatyka izgleitojūšā koncertu cyklā školu jaunuotnei “Muzyka tev. Birzīs un norās”, kod 8 koncertūs raudzeja školānim paleidzēt izzynuot latvyskū dzeivisziņu. Ka “Auļim” jaunais albums byus grupys diskografejā sastais, tod “Tautumeitom” itys ir pyrmais tik apjūmeigais īroksts.
Tyvuokūs mienešu laikā albuma koncertprograma izskanēs vairuokuos Latvejis vītuos, kurūs vydā byus ari Rēzekne. Programys topšonā īsaisteiti 17 obeju grupu muziki, kurūs varēs redzēt ari koncertūs. “Lai māsiņa rotājās” skanēs 26. augustā Latgolys viestnīceibā GORS, 29. septembrī Vydszemis koncertzalā “Cēsis” i 13. oktobrī Jelgovys kulturys nomā. Beleti – “Biļešu Paradīze” kasēs i škārsteiklā.
Albuma “Lai māsiņa rotājās” izdeviejs ir tradicionaluos kulturys menedžmenta centrys “Lauska”. Albumu var vaicuot “Lauska” škārsteikla veikalā lauska.lv i muzykys īrokstu veikalūs, kai ari dreiži bīdreibys “Latgolys Studentu centrs” gruomotu goldā i taiseitslatgola.lv.
Albuma dzīšmu saroksts:
- Manā lopu laidarā
- Neviens mīļi tā nebrauca
- Dzied’ papriekšu, brāļa māsa
- Netīšāmi es iegāju
- Sēdēja muoseņa aiz galdeņa
- Nu ar Dievu
- Ko zinu gaidīt
- Es jauna būdama
- Dej, eglīte
- Voi, vacuokīs buolelini
- Ama jama, muosenis
- Beņķa kāja
- Aulejas klezmers
“Auļi” ir kuliņu i bungu muzykys grupa, kurymā spēlej 10 muziki – 9 puiškini nu Latvejis i 1 mārga nu Igaunejis. Grupys izaveiduošonys īcere – apvīnuot kulinis ar sytaminstrumentim, izkūpūt itaida veida muzyku Latvejā. Praktiskys līceibys par bungu i kuliņu spēlis tradiceju senejūs laikūs ir sasaglobuojušs moz, nu vys tik itū instrumentu spēlēšona atseviški i kūpā ir pīsaukta latvīšu folklorys materialūs vysā cieški. “Auļi” pamatā spēlej instrumentalū muzyku. Grupys repertuaru veidoj originalkompozicejis, latvīšu daņču i kuliū melodeju aranžiejumi, cytu Eiropys tautu melodejis, kai ari kompozicejis instrumentim. Grupys muzykā izapauž tuos dalinīku jaunrade i myusdīneiguo apsavieršona iz tradicionalū kulturu. Vaira par grupu
Grupys “Tautumeitas” muzyku veido seši bolsi i seši rūku puori. Grupys dalineicys ir latvīšu mārgys, kuruos tyc, ka muzyka dora itū pasauli lobuoku. Eipaši tyva dalineicom ir tradicionaluo dzīduošona, jo seviški daudzbaļseiba. Leluokuo daļa nu grupys dalineiču ir studiejušys etnomuzykologeju, deļ tuo muzykā dzierdami ari motivi nu cytu tautu muzykys. Pyrma vaira nikai goda LaKuGa jau raudzeja vaicuot “Kas ir “Tautumeitas”?”
Rokstu sagataveja: Edeite Husare
ltg_Latn ltg_Latn ltg_Latn ltg_Latn ltg_Latn ltg_Latn lvs_Latn pol_Latn lvs_Latn ltg_Latn ltg_Latn lvs_Latn oci_Latn ces_Latn ltg_Latn bam_Latn lvs_Latn kab_Latn ltg_Latn ltg_Latn ltg_Latn